Ehdotus NEUVOSTON PÄÄTÖS matkustajarekisteritietojen siirtämistä ja käsittelyä koskevan Kanadan ja Euroopan unionin välisen sopimuksen tekemisestä /* COM/2013/0528 final - 2013/0250 (NLE) */





PERUSTELUT Kanadan lainsäädännössä annetaan Kanadan rajapalveluvirastolle valtuudet pyytää kaikkia lentoliikenteen harjoittajia, jotka harjoittavat matkustajaliikennettä Kanadaan ja Kanadasta, antamaan sille sähköinen pääsy matkustajarekisteritietoihin eli PNR-tietoihin ennen matkustajan saapumista Kanadaan tai ennen tämän poistumista Kanadasta. Kanadan viranomaisten vaatimukset perustuvat Kanadan tullilain (Customs Act) 107.1 §:ään, asetuksiin, jotka koskevat matkustajatietoja tulliyhteyksissä (Passenger Information (Customs) Regulations), maahanmuutosta ja pakolaisten suojelusta annetun lain (Immigration and Refugee Protection Act) 148 §:n 1 momentin d kohtaan sekä maahanmuuttoa ja pakolaisten suojelua koskevien asetusten (Immigration and Refugee Protection Regulations) asetukseen nro 269. Lainsäädännön tarkoituksena on saada matkustajien PNR-tiedot sähköisesti ennen lennon saapumista ja tällä tavoin parantaa huomattavasti Kanadan rajapalveluviraston valmiuksia arvioida matkustajiin liittyvät riskit etukäteen tehokkaasti ja tuloksellisesti sekä helpottaa vilpittömässä mielessä tapahtuvaa matkustusta parantaen siten Kanadan turvallisuutta. Euroopan unioni tekee Kanadan kanssa yhteistyötä terrorismin ja muun vakavan kansainvälisen rikollisuuden torjumiseksi, ja se katsoo, että siirtämällä PNR-tietoja Kanadaan edistetään kansainvälistä poliisiyhteistyötä ja oikeudellista yhteistyötä. Kanadan saamat PNR-tietoja sisältävät analyyttiset tiedot jaetaan jäsenvaltioiden toimivaltaisten poliisi- ja oikeusviranomaisten kanssa sekä Europolin ja Eurojustin kanssa näiden toimivallan mukaisesti. PNR-tiedoilla tarkoitetaan kunkin matkustajan matkustajatiedot sisältävää rekisteriä, jossa on kaikki ne tiedot, joita lentoliikenteen harjoittajat tarvitsevat varausten käsittelyyn ja valvontaan. Lentoliikenteen harjoittajilla on velvollisuus antaa Kanadan rajapalveluvirastolle pääsy tiettyihin PNR-tietoihin siltä osin kuin niitä kerätään ja tallennetaan lentoliikenteen harjoittajan automaattiseen varausjärjestelmään ja lähtöselvitysjärjestelmään. EU:n tietosuojalainsäädännön mukaan EU:sta lähtevää lentoliikennettä harjoittavat eurooppalaiset ja muut lentoliikenteen harjoittajat eivät saa siirtää ilman asianmukaisia takeita matkustajien PNR-tietoja sellaisille kolmansille maille, jotka eivät takaa henkilötietojen riittävää suojaa. Koska PNR-tietojen käyttö on tärkeä ja välttämätön osa terrorismin ja vakavan kansainvälisen rikollisuuden torjuntaa, tarvitaan ratkaisu, jolla muodostetaan oikeusperusta PNR-tietojen siirtämiselle EU:sta Kanadaan ja taataan oikeusvarmuus lentoliikenteen harjoittajille. Kyseistä ratkaisua olisi lisäksi sovellettava yhdenmukaisesti koko Euroopan unionissa lentoliikenteen harjoittajien oikeusvarmuuden turvaamiseksi sekä henkilötietojen suojaa ja fyysistä turvallisuutta koskevien yksilönoikeuksien varmistamiseksi. Euroopan unioni teki vuonna 2005 Kanadan kanssa PNR-tietojen käsittelyä koskevan sopimuksen[1], joka perustuu Kanadan rajapalveluviraston sitoumuksiin oman PNR-ohjelmansa soveltamisessa. Sitoumukset liitettiin komission päätökseen[2] Kanadan rajapalveluvirastolle toimitettavien lentomatkustajia koskevaan matkustajarekisteriin sisältyvien henkilötietojen suojan riittävästä tasosta. Komission päätöksen voimassaolon päätyttyä vuonna 2009 Kanadan rajapalveluvirasto sitoutui yksipuolisesti takaamaan EU:lle, että sitoumusten voimassaolo jatkuu kaikilta osin siihen saakka, että uutta sopimusta aletaan soveltaa. Lissabonin sopimuksen tultua voimaan Euroopan parlamentti hyväksyi 5. toukokuuta 2010 päätöslauselman[3], jolla se pyysi sopimuksen neuvottelemista uudelleen tiettyjen kriteerien perusteella. Komissio antoi 21. syyskuuta 2010 neuvostolle suosituksen luvan antamisesta neuvottelujen aloittamiselle Euroopan unionin ja Kanadan välisestä sopimuksesta, joka koskee PNR-tietojen siirtämistä ja käyttöä terrorismin ja muun vakavan kansainvälisen rikollisuuden estämiseksi ja torjumiseksi. Euroopan parlamentti antoi 11. marraskuuta 2010 päätöslauselman[4] komission suosituksesta neuvostolle luvan antamiseksi neuvottelujen aloittamiselle. Neuvosto antoi 2. joulukuuta 2010 päätöksen, jolla se antoi komissiolle luvan aloittaa neuvottelut Euroopan unionin puolesta, sekä neuvotteluohjeet. Osapuolten neuvottelujen tuloksena sopimus parafoitiin 6. toukokuuta 2013. Sopimuksessa otetaan huomioon matkustajarekisteritietojen (PNR) siirtoa kolmansiin maihin koskevasta kokonaisvaltaisesta lähestymistavasta annettu komission tiedonanto[5], ja siinä noudatetaan kyseisessä tiedonannossa vahvistettuja yleisiä kriteereitä ja neuvoston antamia neuvotteluohjeita. PNR-tiedot ovat osoittautuneet erittäin tärkeäksi välineeksi terrorismin ja vakavan rikollisuuden torjumisessa. Sopimukseen sisältyy useita merkittäviä suojatoimia sellaisten henkilöiden suojaksi, joiden tietoja siirretään ja käsitellään. Ennen kaikkea PNR-tietojen käsittely on tiukasti rajattu sellaisiin tarkoituksiin, jotka koskevat terrorismirikosten ja vakavan kansainvälisen rikollisuuden ehkäisemistä, havaitsemista, tutkimista ja niistä syytteeseen panemista. PNR-tietoja saa säilyttää rajoitetun ajan, ja matkustajan tunnistamisen mahdollistavat tiedot erotetaan PNR-tiedoista 30 päivän säilytysajan jälkeen. Yksityishenkilöille annetaan oikeus tarkastella tietoja, korjata niitä, hakea muutosta sekä saada lisätietoa. Tietoja siirretään ainoastaan tarjontamenetelmällä (push-menetelmä), jossa lentoliikenteen harjoittajat siirtävät (push) tarvittavat PNR-tiedot Kanadan rajapalveluvirastolle, jolloin lentoliikenteen harjoittajat voivat valvoa, mitä tietoja toimitetaan. Arkaluonteisten tietojen käyttö on rajattu erittäin poikkeuksellisiin tapauksiin, ja siihen sovelletaan tiukkoja ehtoja ja tehokkaita suojatoimia, joita ovat muiden muassa Kanadan rajapalveluviraston johtajan hyväksyntä ja tietojen nopea hävittäminen. Näiden sääntöjen noudattamista valvoo Kanadan tietosuojaviranomainen sekä Kanadan rajapalveluviraston muutoksenhakuosasto. Euroopan unionin toiminnasta tehdyn sopimuksen 218 artiklan 6 kohdan a alakohdassa määrätään, että neuvosto antaa luvan kansainvälisten sopimusten tekemiseen. Tämän vuoksi komissio ehdottaa, että neuvosto tekee päätöksen hyväksynnän antamisesta matkustajarekisteritietojen siirtämistä ja käsittelyä koskevan Kanadan ja Euroopan unionin välisen sopimuksen tekemiseen. 2013/0250 (NLE) Ehdotus NEUVOSTON PÄÄTÖS matkustajarekisteritietojen siirtämistä ja käsittelyä koskevan Kanadan ja Euroopan unionin välisen sopimuksen tekemisestä EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 82 artiklan 1 kohdan d alakohdan ja 87 artiklan 2 kohdan a alakohdan yhdessä sen 218 artiklan 6 kohdan a alakohdan kanssa, ottaa huomioon Euroopan komission ehdotuksen, ottaa huomioon Euroopan parlamentin hyväksynnän[6], on kuullut Euroopan tietosuojavaltuutettua, sekä katsoo seuraavaa: (1) Neuvosto antoi 2 päivänä joulukuuta 2010 päätöksen, jolla se antoi komissiolle luvan aloittaa Euroopan unionin puolesta neuvottelut Kanadan kanssa matkustajarekisteritietojen eli PNR-tietojen siirtämisestä ja käytöstä terrorismin ja muun vakavan kansainvälisen rikollisuuden ehkäisemiseksi ja torjumiseksi, sekä neuvotteluohjeet. (2) Matkustajarekisteritietojen siirtämistä ja käsittelyä koskeva Kanadan ja Euroopan unionin välinen sopimus allekirjoitettiin [päivämäärä] annetun neuvoston päätöksen 2013/XXX[7] mukaisesti […] päivänä […]kuuta 2013 sillä varauksella, että sopimus tehdään lopullisesti myöhemmin. (3) Sopimus olisi tehtävä. (4) Sopimuksessa kunnioitetaan perusoikeuksia ja noudatetaan Euroopan unionin perusoikeuskirjassa tunnustettuja periaatteita, erityisesti perusoikeuskirjan 7 artiklassa tunnustettua oikeutta nauttia yksityis- ja perhe-elämän kunnioitusta, perusoikeuskirjan 8 artiklassa tunnustettua oikeutta henkilötietojen suojaan ja perusoikeuskirjan 47 artiklassa tunnustettua oikeutta tehokkaisiin oikeussuojakeinoihin ja puolueettomaan tuomioistuimeen. Tätä sopimusta olisi sovellettava kyseisten oikeuksien ja periaatteiden mukaisesti. (5) [Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyssä pöytäkirjassa N:o 21 olevan 3 artiklan mukaisesti Yhdistynyt kuningaskunta ja Irlanti osallistuvat tämän päätöksen antamiseen.] (6) Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemaa koskevassa pöytäkirjassa N:o 22 olevan 1 ja 2 artiklan mukaisesti Tanska ei osallistu tämän päätöksen antamiseen, se ei sido Tanskaa eikä sitä sovelleta Tanskaan, ON HYVÄKSYNYT TÄMÄN PÄÄTÖKSEN: 1 artikla Hyväksytään matkustajarekisteritietojen siirtämistä ja käsittelyä koskeva Kanadan ja Euroopan unionin välinen sopimus Euroopan unionin puolesta. Tehtävän sopimuksen teksti on liitetty tähän päätökseen. 2 artikla Neuvoston puheenjohtaja nimeää henkilön, jolla on valtuudet vaihtaa Euroopan unionin puolesta sopimuksen 30 artiklassa tarkoitetut hyväksymiskirjat osoitukseksi siitä, että Euroopan unioni suostuu sitoutumaan sopimukseen. 3 artikla Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä. Tehty Brysselissä Neuvoston puolesta Puheenjohtaja LIITE KANADAN JA EUROOPAN UNIONIN SOPIMUS MATKUSTAJAREKISTERITIETOJEN SIIRTÄMISESTÄ JA KÄSITTELYSTÄ KANADA -ja- EUROOPAN UNIONI, jäljempänä ’osapuolet’, jotka PYRKIVÄT terrorismin ja terroritoimintaan liittyvien rikosten sekä muun vakavan kansainvälisen rikollisuuden estämiseen, torjuntaan, tukahduttamiseen ja poistamiseen suojellakseen kumpikin demokraattista yhteiskuntaansa ja yhteisiä arvojaan ja edistääkseen turvallisuutta ja oikeusvaltioperiaatteen noudattamista, TOTEAVAT, että terrorismin ja terroritoimintaan liittyvien rikosten sekä muun vakavan kansainvälisen rikollisuuden estäminen, torjunta, tukahduttaminen ja poistaminen on tärkeää samalla kun suojellaan perusoikeuksia ja -vapauksia ja erityisesti oikeutta yksityisyyteen ja tietosuojaan, PYRKIVÄT tehostamaan ja edistämään osapuolten välistä yhteistyötä Kanada–EU-kumppanuuden hengessä, TOTEAVAT, että tietojenvaihto on olennainen osa terrorismin ja terroritoimintaan liittyvien rikosten sekä muun vakavan kansainvälisen rikollisuuden torjuntaa ja että tässä yhteydessä PNR- eli matkustajarekisteritietojen käyttö on ratkaisevan tärkeää tavoitteiden saavuttamiseksi, TUNNUSTAVAT, että yleisen turvallisuuden ja lainvalvonnan varmistamiseksi olisi laadittava säännöt, jotka koskevat lentoliikenteen harjoittajien PNR-tietojen siirtämistä Kanadalle, TUNNUSTAVAT, että osapuolilla on tietosuojaan ja yksityisyyteen liittyviä yhteisiä arvoja, jotka ilmenevät niiden lainsäädännössä, OTTAVAT HUOMIOON Euroopan unionista tehdyn sopimuksen 6 artiklan mukaiset EU:n sitoumukset, jotka koskevat perusoikeuksien kunnioittamista, Euroopan unionin toiminnasta tehdyn sopimuksen 16 artiklassa vahvistetun oikeuden yksityisyyden suojaan henkilötietojen käsittelyssä sekä suhteellisuus- ja tarpeellisuusperiaatteet, jotka koskevat ihmisoikeuksien ja perusvapauksien suojaamiseksi tehdyn eurooppalaisen yleissopimuksen 8 artiklassa, yksilöiden suojelua henkilötietojen automaattisessa tietojenkäsittelyssä koskevassa Euroopan neuvoston yleissopimuksessa N:o 108 ja sen lisäpöytäkirjassa N:o 181 ja Euroopan unionin perusoikeuskirjan 7 ja 8 artiklassa vahvistettua oikeutta nauttia yksityis- ja perhe-elämän kunnioitusta, yksityisyyden kunnioitusta sekä oikeutta henkilötietojen suojaan, OTTAVAT HUOMIOON asiaankuuluvat Kanadan oikeuksien ja vapauksien peruskirjan (Charter of Rights and Freedoms) määräykset ja Kanadan yksityisyyttä koskevan lainsäädännön säännökset, PANEVAT MERKILLE Euroopan unionin sitoumuksen varmistaa, että lentoliikenteen harjoittajilla ei ole estettä noudattaa Kanadan lainsäädäntöä Euroopan unionista peräisin olevien PNR-tietojen siirtämisestä Kanadalle tämän sopimuksen perusteella, TUNNUSTAVAT osapuolten vuonna 2006 tekemän, PNR-tietojen siirtämistä koskevan sopimuksen myönteisen yhteisen tarkastelun vuonna 2008, TOTEAVAT, että tätä sopimusta ei ole tarkoitus soveltaa matkustajia koskeviin ennakkotietoihin, joita lentoliikenteen harjoittajat keräävät ja toimittavat Kanadalle rajavalvontaa varten, TOTEAVAT myös, että tämä sopimus ei estä Kanadaa jatkamasta lentoliikenteen harjoittajilta saamiensa tietojen käsittelyä poikkeustapauksissa, joissa se on tarpeen ilmakuljetukseen tai kansalliseen turvallisuuteen kohdistuvan vakavan ja välittömän uhan lievittämiseksi, noudattaen Kanadan lainsäädännössä säädettyjä tiukkoja rajoituksia ja joka tapauksessa ylittämättä tässä sopimuksessa määrättyjä rajoituksia, PANEVAT MERKILLE, että osapuolille ja Euroopan unionin jäsenvaltioille on eduksi vaihtaa tietoja tämän sopimuksen asianomaisten artiklojen mukaisesta PNR-tietojen siirtotavasta ja PNR-tietojen luovuttamisesta Kanadan ulkopuolelle, ja panevat lisäksi merkille, että Euroopan unionille on eduksi, että tämä tapahtuu sopimuksessa määrätyn kuulemis- ja tarkastelumenettelyn yhteydessä, TOTEAVAT, että osapuolet voivat tarkastella vastaavan, meriliikenteeseen liittyvän sopimuksen tarpeellisuutta ja toteutettavuutta, PANEVAT MERKILLE Kanadan sitoumuksen, jonka mukaan Kanadan toimivaltainen viranomainen käsittelee tässä sopimuksessa määrätyin tavoin PNR-tietoja terrorismirikosten ja vakavan kansainvälisen rikollisuuden estämiseksi, havaitsemiseksi, tutkimiseksi ja niistä syytteeseen panemiseksi noudattaen tarkasti suojatoimia yksityisyyden ja henkilötietojen suojaamiseksi, KOROSTAVAT sen merkitystä, että Kanada kansainvälisen poliisiyhteistyön ja oikeudellisen yhteistyön edistämiseksi jakaa tämän sopimuksen perusteella saamansa PNR-tiedot ja olennaiset ja asianmukaiset PNR-tietoja sisältävät analyyttiset tiedot EU:n jäsenvaltioiden toimivaltaisten poliisi- ja oikeusviranomaisten sekä Europolin ja Eurojustin kanssa, VAHVISTAVAT, ettei tämä sopimus muodosta ennakkotapausta millekään muulle tulevalle Kanadan ja Euroopan unionin väliselle tai jommankumman osapuolen ja jonkin muun osapuolen väliselle järjestelylle, joka koskee PNR-tietojen käsittelyä ja siirtoa tai tietosuojaa, OTTAVAT HUOMIOON osapuolten yhteisen sitoumuksen soveltaa ja kehittää edelleen PNR-tietojen käsittelyä koskevia kansainvälisiä standardeja, OVAT SOPINEET SEURAAVAA: Yleiset määräykset 1 artikla Sopimuksen tarkoitus Osapuolet määrittävät tässä sopimuksessa ehdot PNR- eli matkustajarekisteritietojen siirtämiselle ja käyttämiselle yleisen turvallisuuden varmistamiseksi sekä keinot tietojen suojaamiseksi. 2 artikla Määritelmät Tässä sopimuksessa tarkoitetaan a) ’lentoliikenteen harjoittajalla’ kaupallista kuljetusyhtiötä, joka käyttää ilma-alusta matkustajien kuljettamiseen Kanadan ja EU:n välillä; b) ’matkustajarekisteritiedoilla’ tai ’PNR-tiedoilla’ lentoliikenteen harjoittajan varausten käsittelyä ja valvontaa varten perustamia tiedostoja jokaisesta matkasta, jonka matkustaja on varannut tai joka on varattu hänen puolestaan. Tarkemmin PNR-tiedoilla tarkoitetaan tässä sopimuksessa tietoja, jotka luetellaan tämän sopimuksen liitteessä; c) ’käsittelyllä’ kaikkia sellaisia toimintoja tai toimintojen kokonaisuuksia, joita kohdistetaan PNR-tietoihin joko automaattisen tietojenkäsittelyn avulla tai muutoin, kuten kerääminen, tallentaminen, järjestäminen, säilyttäminen, muokkaaminen tai muuttaminen, tietokantakutsu, haku, tutkiminen, käyttö, siirtäminen, jakelu, luovuttaminen tai muu saataville asettaminen, yhteensovittaminen tai yhdistäminen taikka suojaaminen, peittäminen, poistaminen tai tuhoaminen; d) ’Kanadan toimivaltaisella viranomaisella’ Kanadan viranomaista, joka vastaa tähän sopimukseen perustuvien PNR-tietojen vastaanottamisesta ja käsittelystä; e) ’arkaluonteisilla tiedoilla’ tietoja, joista ilmenee rotu tai etninen alkuperä, poliittisia mielipiteitä, uskonnollinen tai filosofinen vakaumus tai ammattiliiton jäsenyys, taikka terveyttä tai seksuaalista käyttäytymistä koskevia tietoja. 3 artikla PNR-tietojen käyttö 1. Kanadan on varmistettava, että Kanadan toimivaltainen viranomainen käsittelee tämän sopimuksen perusteella saatuja PNR-tietoja ainoastaan terrorismirikosten ja vakavan kansainvälisen rikollisuuden estämiseksi, havaitsemiseksi, tutkimiseksi tai niistä syytteeseen panemiseksi. 2. Tässä sopimuksessa ’terrorismirikoksella’ tarkoitetaan a) poliittiseen, uskonnolliseen tai ideologiseen tarkoitukseen, tavoitteeseen tai syyhyn perustuvaa tekoa tai laiminlyöntiä, jonka päämääränä on synnyttää ihmisissä turvallisuuteen, myös taloudelliseen turvallisuuteen, liittyvää pelkoa tai pakottaa henkilö, hallitus tai kansallinen tai kansainvälinen järjestö toteuttamaan tai jättämään toteuttamatta jokin toimi ja jolla tarkoituksellisesti i) aiheutetaan kuolema tai vakava vamma, ii) vaarannetaan ihmishenki, iii) aiheutetaan vakava vaara kansalaisten terveydelle tai turvallisuudelle, iv) aiheutetaan huomattavia omaisuusvahinkoja, jotka ovat omiaan johtamaan i–iii kohdassa tarkoitettuun haittaan, tai v) aiheutetaan olennaiseen palveluun, laitokseen tai järjestelmään vakava häiriö tai vakava keskeytys muutoin kuin seurauksena laillisesta tai laittomasta asian ajamisesta, protestista, erimielisyydestä tai työnseisauksesta, kuten lakosta, jonka tarkoituksena ei ole johtaa i–iii kohdassa tarkoitettuun haittaan, tai b) toimia, jotka ovat sovellettavien terrorismia koskevien kansainvälisten yleissopimusten ja pöytäkirjojen soveltamisalaan kuuluvia rikoksia ja niissä sellaisiksi määriteltyjä; tai c) tietoista osallistumista toimintaan, jonka tavoitteena on tehostaa terroristiyksiköiden kykyä helpottaa tai toteuttaa a ja b kohdassa kuvattuja tekoja tai laiminlyöntejä, tai tällaisen toiminnan edistämistä tai henkilön, ryhmän tai järjestön ohjeistamista tällaisen toiminnan toteuttamiseen; tai d) syytteenalaisen rikoksen tekemistä silloin, kun rikoksen muodostava teko tai laiminlyönti toteutetaan terroristiyksikön lukuun tai sen määräyksestä tai yhteistyössä sen kanssa; tai e) omaisuuden keräämistä tai henkilön, ryhmän tai järjestön kehottamista tarjoamaan omaisuutta tai taloudellisia tai muita palveluita, omaisuuden tai taloudellisten tai muiden palveluiden tarjoamista tai käyttöön antamista, jonka tavoitteena on mahdollistaa a tai b kohdassa kuvattu teko tai laiminlyönti, tai omaisuuden käyttöä tai hallussapitoa a tai b kohdassa kuvatun teon tai laiminlyönnin toteuttamiseksi; tai f) a tai b kohdassa kuvatun teon tai laiminlyönnin yrittämistä tai sillä uhkaamista, a tai b kohdassa kuvattuun tekoon tai laiminlyöntiin liittyvää juonittelua, edistämistä, ohjeistamista tai neuvontaa, rikoskumppanina toimimista, tai kätkemistä tai salaamista, jotta terroristiyksikkö voi helpottaa a tai b kohdassa kuvatun teon tai laiminlyönnin toteuttamista tai toteuttaa sen. g) Tässä artiklassa ’terroristiyksiköllä’ tarkoitetaan i) henkilöä, ryhmää tai järjestöä, jonka yhtenä tarkoituksena tai toiminta-alana on a tai b kohdassa kuvatun teon tai laiminlyönnin helpottaminen tai toteuttaminen; tai ii) henkilöä, ryhmää tai järjestöä, joka toimii tietoisesti i kohdassa tarkoitetun henkilön, ryhmän tai järjestön lukuun tai sen määräyksestä tai yhteistyössä sen kanssa. 3. Vakavalla kansainvälisellä rikollisuudella tarkoitetaan sellaista Kanadan lainsäädännössä määriteltyä rikosta, josta Kanadassa langetettava enimmäisrangaistus on vähintään neljä vuotta vankeutta tai ankarampi rangaistus, jos rikos on luonteeltaan kansainvälinen. Tässä sopimuksessa rikos katsotaan luonteeltaan kansainväliseksi, jos a) se on tehty useammassa kuin yhdessä valtiossa; b) se on tehty yhdessä valtiossa, mutta huomattava osa sen valmistelusta, suunnittelusta, johtamisesta tai valvonnasta tapahtuu toisessa valtiossa; c) se on tehty yhdessä valtiossa, mutta siihen on osallistunut järjestäytynyt rikollisryhmä, joka harjoittaa rikollista toimintaa useammassa kuin yhdessä valtiossa; d) se on tehty yhdessä valtiossa, mutta sillä on huomattavia vaikutuksia toisessa valtiossa; tai e) se on tehty yhdessä valtiossa ja sen tekijä on toisessa valtiossa tai aikoo matkustaa toiseen valtioon. 4. Poikkeustapauksissa Kanadan toimivaltainen viranomainen voi käsitellä PNR-tietoja, jos se on tarpeen henkilön elintärkeiden etujen suojaamiseksi esimerkiksi seuraavissa tapauksissa: a) kuoleman tai vakavan loukkaantumisen riski; tai b) huomattava riski kansanterveydelle, erityisesti sellainen, jota tarkoitetaan kansainvälisesti tunnustetuissa normeissa. 5. Kanada voi käsitellä PNR-tietoja tapauskohtaisesti myös a) julkishallinnon valvonnan ja vastuuvelvollisuuden varmistamiseksi; tai b) tuomioistuimen esittämän haasteen tai määräyksen noudattamiseksi. 4 artikla PNR-tietojen toimittamisen varmistaminen 1. EU:n on varmistettava, että mikään ei estä lentoliikenteen harjoittajia siirtämästä PNR-tietoja Kanadan toimivaltaiselle viranomaiselle tämän sopimuksen mukaisesti. 2. Kanada ei saa vaatia lentoliikenteen harjoittajia luovuttamaan sellaisia PNR-tietoja, joita nämä eivät ole vielä keränneet tai jotka eivät sisälly niiden varausjärjestelmiin. 3. Jos lentoliikenteen harjoittajan tämän sopimuksen perusteella toimittamiin tietoihin sisältyy muita tietoja kuin liitteessä luetellut tiedot, Kanadan on poistettava tällaiset tiedot heti ne saatuaan. 4. Osapuolten on varmistettava, että lentoliikenteen harjoittajat voivat siirtää tässä sopimuksessa tarkoitettuja PNR-tietoja Kanadan toimivaltaiselle viranomaiselle tässä sopimuksessa määrätyin edellytyksin sellaisten valtuutettujen edustajien välityksellä, jotka toimivat lentoliikenteen harjoittajan puolesta ja ovat tämän vastuulla. 5 artikla Tietosuojan riittävyys Mikäli tämän sopimuksen ehdot täyttyvät, Kanadan toimivaltaisen viranomaisen katsotaan tarjoavan EU:n asiaa koskevassa tietosuojalainsäädännössä edellytetyn riittävän tietosuojan tason PNR-tietojen käsittelyssä ja käytössä. Lentoliikenteen harjoittajan, joka antaa PNR-tietoja Kanadalle tämän sopimuksen mukaisesti, katsotaan noudattavan EU:n säännöksiä, jotka koskevat tietojen siirtoa EU:sta Kanadaan. 6 artikla Poliisiyhteistyö ja oikeudellinen yhteistyö 1. Kanadan on jaettava tämän sopimuksen perusteella saadut PNR-tietoja sisältävät olennaiset ja asianmukaiset analyyttiset tiedot mahdollisimman pian Europolin tai Eurojustin kanssa näiden toimivaltuuksien rajoissa tai jäsenvaltion poliisi- tai oikeusviranomaisten kanssa. Kanadan on varmistettava, että kyseiset tiedot jaetaan noudattaen lainvalvontaa tai tiedon jakamista koskevaa, Kanadan ja Europolin, Eurojustin tai kyseisen jäsenvaltion välistä sopimusta tai järjestelyä. 2. Kanadan on jaettava tämän sopimuksen perusteella saadut PNR-tiedot tai PNR-tietoja sisältävät analyyttiset tiedot pyynnöstä Europolin tai Eurojustin kanssa näiden toimivaltuuksien rajoissa tai jäsenvaltion poliisi- tai oikeusviranomaisten kanssa erityistapauksissa terrorismirikoksen tai vakavan kansainvälisen rikollisuuden estämiseksi, havaitsemiseksi, tutkimiseksi tai niistä syytteeseen panemiseksi Euroopan unionissa. Kanadan on asetettava kyseiset tiedot saataville noudattaen lainvalvontaa, oikeudellista yhteistyötä tai tiedon jakamista koskevaa, Kanadan ja Europolin, Eurojustin tai kyseisen jäsenvaltion välistä sopimusta tai järjestelyä. PNR-tietojen käsittelyyn sovellettavat suojatoimet 7 artikla Syrjintäkielto Kanadan on varmistettava, että PNR-tietojen käsittelyyn sovellettavia suojatoimia sovelletaan tasapuolisesti kaikkiin matkustajiin ilman lainvastaista syrjintää. 8 artikla Arkaluonteisten tietojen käyttö 1. Jos matkustajasta kerätyt PNR-tiedot sisältävät arkaluonteisia tietoja, Kanadan on varmistettava, että Kanadan toimivaltainen viranomainen peittää arkaluonteiset tiedot käyttämällä automaattisia järjestelmiä. Kanadan on varmistettava, että Kanadan toimivaltainen viranomainen ei käsittele tällaisia tietoja muutoin kuin 3, 4 ja 5 kohdan mukaisesti. 2. Kanadan on toimitettava Euroopan komissiolle luettelo tunnuksista ja nimikkeistä, joilla eritellään arkaluonteiset tiedot, jotka Kanadan on peitettävä. Kanadan on annettava luettelo 90 päivän kuluessa tämän sopimuksen voimaantulosta. 3. Kanada voi käsitellä arkaluonteisia tietoja tapauskohtaisesti poikkeuksellisissa olosuhteissa, jos käsittely on välttämätöntä ihmishengen vaarantumisen tai vakavan loukkaantumisen riskin vuoksi. 4. Kanadan on varmistettava, että arkaluonteisia tietoja käsitellään 3 kohdan mukaisesti ainoastaan noudattaen tiukkoja menettelyyn liittyviä toimia, mukaan luettuina seuraavat: a) arkaluonteisten tietojen käsittelyn hyväksyy Kanadan toimivaltaisen viranomaisen päällikkö; b) arkaluonteisia tietoja käsittelee vain virkamies, joka on siihen erikseen ja henkilökohtaisesti valtuutettu; ja c) kun arkaluonteiset tiedot eivät enää ole peitettyjä, niitä ei enää käsitellä automaattisilla järjestelmillä. 5. Kanadan on poistettava arkaluonteiset tiedot 15 päivän kuluessa siitä, kun Kanada vastaanotti ne, ellei Kanada säilytä niitä 16 artiklan 5 kohdan mukaisesti. 6. Jos Kanadan toimivaltainen viranomainen käsittelee EU:n jonkin jäsenvaltion kansalaisen arkaluonteisia tietoja 3, 4 ja 5 kohdan mukaisesti, Kanadan on varmistettava, että Kanadan toimivaltainen viranomainen ilmoittaa kyseisen jäsenvaltion viranomaisille tietojen käsittelystä mahdollisimman pian. Kanadan on annettava tämä ilmoitus noudattaen lainvalvontaa tai tiedon jakamista koskevaa, Kanadan ja kyseisen jäsenvaltion välistä sopimusta tai järjestelyä. 9 artikla Tietoturva ja tietojen eheys 1. Kanadan on toteutettava sääntelyyn tai menettelyihin liittyvät tai tekniset toimenpiteet PNR-tietojen suojelemiseksi tahattomalta, laittomalta tai luvattomalta tietoihin pääsyltä, käsittelyltä tai hukkaamiselta. 2. Kanadan on varmistettava tietojen vaatimustenmukaisuuden tarkastaminen, tietosuoja ja -turva sekä tietojen luottamuksellisuus ja eheys. Kanadan on a) sovellettava PNR-tietojen käsittelyssä salaus-, luvananto- ja dokumentointimenettelyjä; b) rajoitettava PNR-tietoihin pääsy siihen valtuutetuille virkamiehille; c) säilytettävä PNR-tietoja suojatussa fyysisessä ympäristössä, jonne pääsyä valvotaan; ja d) otettava käyttöön mekanismit sen varmistamiseksi, että PNR-tietohaut suoritetaan 3 artiklan mukaisesti. 3. Jos henkilön PNR-tietoihin päästään käsiksi tai niitä paljastetaan ilman lupaa, Kanadan on toteutettava toimenpiteet ilmoittaakseen asiasta henkilölle, jota asia koskee, lievittääkseen vahingon riskiä ja toteuttaakseen korjaustoimenpiteitä. 4. Kanadan on varmistettava, että Kanadan toimivaltainen viranomainen ilmoittaa Euroopan komissiolle pikaisesti merkittävistä tapauksista, joissa PNR-tietoihin on päästy käsiksi, niitä on käsitelty tai ne on hukattu tahattomasti, laittomasti tai luvattomasti. 5. Kaikkinainen tietoturvan rikkominen, erityisesti tietojen tahaton tai laiton tuhoaminen, tahaton hukkaaminen, muuttaminen, luvaton paljastaminen tai tarkastelu sekä kaikki laittoman käsittelyn muodot johtavat tehokkaisiin ja varoittaviin korjaaviin toimenpiteisiin, joihin voi sisältyä seuraamuksia. 10 artikla Valvonta 1. Tähän sopimukseen perustuvan PNR-tietojen käsittelyn tietosuojakeinoja valvoo riippumaton julkinen viranomainen tai hallinnollisin keinoin muodostettu viranomainen, joka toimii puolueettomasti ja jolla on todistetusti itsenäinen asema. Tällä viranomaisella on oltava tehokkaat valtuudet tutkia, noudatetaanko sääntöjä, jotka liittyvät PNR-tietojen keräämiseen, käyttöön, luovuttamiseen, säilyttämiseen tai poistamiseen. Se voi toteuttaa vaatimustenmukaisuustarkastuksia ja muita selvityksiä, raportoida havainnoistaan ja antaa suosituksia Kanadan toimivaltaiselle viranomaiselle. Valvontaviranomaisella on valtuudet käynnistää tähän sopimukseen liittyvistä lainsäädännön rikkomuksista tarvittaessa menettely syytteeseen panemiseksi tai kurinpitotoimien määräämiseksi. 2. Asianomaisen viranomaisen on varmistettava, että sopimuksen noudattamatta jättämistä koskevat valitukset vastaanotetaan ja tutkitaan ja niihin vastataan ja että niiden johdosta toteutetaan tarvittavat korjaukset. 11 artikla Avoimuus 1. Kanadan on varmistettava, että Kanadan toimivaltaisen viranomaisen verkkosivuilla on seuraavat tiedot: a) luettelo PNR-tietojen keräämisen sallivasta lainsäädännöstä; b) syy PNR-tietojen keräämiseen; c) PNR-tietojen suojaamistapa; d) tieto siitä, miten ja missä määrin tietoja voidaan jakaa edelleen; e) tietoa tarkastelumahdollisuuksista, korjausten tekemisestä, merkinnöistä ja muutoksenhausta; ja f) yhteystiedot lisätietopyyntöjä varten. 2. Osapuolten on tehtävä yhteistyötä asianomaisten kolmansien osapuolten, kuten lentoliikennealan, kanssa avoimuuden lisäämiseksi – mielellään varaushetkellä – antamalla matkustajille tietoja a) PNR-tietojen keräämisen syistä; b) PNR-tietojen käyttämisestä; c) menettelyistä PNR-tietojen tarkasteluoikeuden pyytämiseksi; ja d) menettelyistä PNR-tietojen korjaamiseksi. 12 artikla Yksityishenkilöiden tiedonsaanti 1. Kanadan on varmistettava, että yksityishenkilö voi tutustua PNR-tietoihinsa. 2. Kanadan on varmistettava, että Kanadan toimivaltainen viranomainen kohtuullisessa ajassa a) antaa yksityishenkilölle jäljennöksen tämän PNR-tiedoista, jos henkilö pyytää tietojaan kirjallisesti; b) vastaa kirjallisesti kaikkiin pyyntöihin; c) antaa yksityishenkilölle mahdollisuuden tutustua tallennettuihin tietoihin, jotka vahvistavat, että henkilön PNR-tietoja on luovutettu edelleen, jos henkilö pyytää tällaista vahvistusta; d) ilmoittaa oikeudelliset syyt tai tosiseikat, joiden perusteella yksityishenkilön ei sallita tutustua PNR-tietoihinsa; e) ilmoittaa yksityishenkilölle, jos häntä koskevia PNR-tietoja ei ole; f) ilmoittaa yksityishenkilölle tämän mahdollisuudesta tehdä valitus ja antaa tietoa valituksentekomenettelystä. 3. Kanada voi soveltaa tietojen paljastamiseen kohtuullisia laillisia vaatimuksia ja rajoitteita, mukaan luettuina rajoitteet rikosten estämiseksi, havaitsemiseksi, tutkimiseksi tai niistä syytteeseen panemiseksi tai yleisen tai kansallisen turvallisuuden suojelemiseksi, samalla kun otetaan asianmukaisesti huomioon kyseisen henkilön oikeutettu etu. 13 artikla Yksityishenkilöitä koskevat korjaukset ja merkinnät 1. Kanadan on varmistettava, että yksityishenkilö voi pyytää PNR-tietojensa korjaamista. 2. Kanadan on varmistettava, että Kanadan toimivaltainen viranomainen ottaa huomioon kaikki kirjalliset korjauspyynnöt ja että se kohtuullisessa ajassa a) korjaa PNR-tiedot ja ilmoittaa asianomaiselle henkilölle, että korjaus on tehty; tai b) kieltäytyy tekemästä korjauksia osittain tai kokonaan ja i) merkitsee PNR-tietoihin, että pyydettyä korjausta ei ole tehty ja ii) ilmoittaa asianomaiselle henkilölle, että i. korjauspyyntö on evätty, ja esittää tähän johtaneet oikeudelliset syyt tai tosiseikat, ja että ii. PNR-tietoihin on lisätty 2 kohdan b alakohdan i alakohdassa mainittu merkintä; ja c) ilmoittaa yksityishenkilölle tämän mahdollisuudesta tehdä valitus ja antaa tietoa valituksentekomenettelystä. 14 artikla Hallinnollinen ja oikeudellinen muutoksenhaku 1. Kanadan on varmistettava, että riippumaton julkinen viranomainen tai hallinnollisin keinoin muodostettu viranomainen, joka toimii puolueettomasti ja jolla on todistetusti itsenäinen asema, vastaanottaa ja tutkii yksityishenkilöiden tekemät valitukset, jotka koskevat PNR-tietojen tarkastelua tai korjausten tai merkintöjen tekemistä niihin, ja vastaa näihin valituksiin. Kanadan on varmistettava, että asianomainen viranomainen ilmoittaa valituksen tekijälle 2 kohdassa tarkoitetuista oikeudellisista muutoksenhakukeinoista. 2. Kanadan on varmistettava, että jokainen yksityishenkilö, joka katsoo oikeuksiaan rikotun hänen PNR-tietoihinsa liittyvällä päätöksellä tai toimella, voi hakea oikeudellisesti muutosta Kanadan lainsäädännön mukaisella tehokkaalla tavalla pyytämällä laillisuuden tutkimista tai jonkin muun sellaisen oikeussuojakeinon soveltamista, johon saattaa sisältyä korvauksia. 15 artikla Automaattiseen käsittelyyn perustuvat päätökset Kanada ei saa yksinomaan PNR-tietojen automaattisen käsittelyn perusteella tehdä päätöstä, jolla on matkustajaan huomattavia kielteisiä vaikutuksia. 16 artikla PNR-tietojen säilyttäminen 1. Kanada ei saa säilyttää PNR-tietoja pitempään kuin viisi vuotta siitä, kun se vastaanotti PNR-tiedot. 2. Kanadan on rajattava pääsy tietoihin ainoastaan tietyille, Kanadan erikseen valtuuttamille virkamiehille. 3. a) Kanadan on 30 vuorokautta PNR-tietojen vastaanottamisen jälkeen erotettava tiedoista tunnistamisen mahdollistavat tiedot peittämällä kaikkien matkustajien nimet. b) Kaksi vuotta PNR-tietojen vastaanottamisen jälkeen Kanadan on jatkettava tunnistamisen estämistä peittämällä seuraavat tiedot: i) Muut PNR-tiedoista saadut nimet ja PNR-tiedoissa olevien matkustajien määrä ii) Kaikki käytettävissä olevat yhteystiedot (mukaan lukien tietojen lähde) iii) yleiset merkinnät, mukaan lukien tiedot muista palveluista (other supplementary information, OSI), tiedot erityispalveluista (special service information, SSI) ja tiedot erityispalvelua koskevista pyynnöistä (special service request, SSR), siinä määrin kuin niihin sisältyy luonnollisen henkilön tunnistamisen mahdollistavia tietoja; ja iv) mahdolliset varauksen yhteydessä kerätyt matkustajia koskevat ennakkotiedot (advance passenger information, API), siltä osin kuin niihin sisältyy luonnollisen henkilön tunnistamisen mahdollistavia tietoja. 4. Kanada voi sallia peitettyjen PNR-tietojen tarkastelun, mutta ainoastaan jos käytettävissä olevien tietojen perusteella on tarpeen tehdä 3 artiklan soveltamisalaan kuuluvia tutkimuksia, a) 30 vuorokaudesta kahteen vuoteen siitä, kun tiedot ensimmäisen kerran vastaanotettiin, tietyille erikseen valtuutetuille virkamiehille; ja b) kahdesta vuodesta viiteen vuoteen siitä, kun tiedot ensimmäisen kerran vastaanotettiin, ainoastaan Kanadan toimivaltaisen viranomaisen päällikön tai päällikön erikseen valtuuttaman ylemmän virkamiehen etukäteen myöntämällä luvalla. 5. Sen estämättä, mitä 1 kohdassa määrätään, a) Kanada voi säilyttää PNR-tietoja tarvittavan ajan jotakin tiettyä toimenpidettä, tarkistamista, tutkintaa, täytäntöönpanoa, oikeudellista menettelyä, syytteeseenpanoa tai seuraamusten täytäntöönpanoa varten; b) Kanadan on säilytettävä a kohdassa tarkoitetut tiedot vielä kaksi vuotta julkishallinnon valvomiseksi tai sen vastuuvelvollisuuden noudattamisen varmistamiseksi, jotta ne voidaan luovuttaa matkustajalle, jos tämä niitä pyytää. 6. Kanadan on tuhottava PNR-tiedot tietojen säilytysajan umpeuduttua. 17 artikla PNR-tietojen käsittelyn lokitiedot ja dokumentointi Kanadan on säilytettävä lokitiedot kaikesta PNR-tietojen käsittelystä. Kanada saa käyttää lokitietoja tai dokumentointia ainoastaan seuraaviin tarkoituksiin: a) oma valvonta ja tietojenkäsittelyn laillisuuden varmentaminen; b) asianmukaisen tietojen eheyden varmistaminen; c) turvallisen tietojenkäsittelyn varmistaminen; ja d) julkishallinnon valvonnan ja vastuuvelvollisuuden varmistaminen. 18 artikla Tietojen luovuttaminen edelleen Kanadan sisällä 1. Kanadan on varmistettava, että Kanadan toimivaltainen viranomainen luovuttaa PNR-tietoja muille valtion viranomaisille Kanadassa, jos a) PNR-tiedot luovutetaan viranomaisille, joiden tehtävät liittyvät suoraan 3 artiklan soveltamisalaan; b) PNR-tietoja luovutetaan ainoastaan tapauskohtaisesti; c) tietojen luovuttaminen on kyseisessä tilanteessa tarpeen 3 artiklassa mainituista syistä; d) PNR-tietoja luovutetaan pienin mahdollinen määrä; e) vastaanottava viranomainen noudattaa tässä sopimuksessa kuvattujen toimien kaltaisia suojatoimia; ja f) vastaanottava viranomainen ei luovuta PNR-tietoja toiselle taholle, ellei luovuttamiseen ole saatu lupaa Kanadan toimivaltaiselta viranomaiselta tässä kohdassa asetettujen ehtojen mukaisesti. 2. Tämän sopimuksen perusteella saatuja PNR-tietoja sisältäviä analyyttisia tietoja siirrettäessä on noudatettava tässä artiklassa vahvistettuja PNR-tietoja koskevia suojatoimia. 19 artikla Tietojen luovuttaminen Kanadan ulkopuolelle 1. Kanadan on varmistettava, että Kanadan toimivaltainen viranomainen voi luovuttaa PNR-tietoja muiden kuin Euroopan unionin jäsenvaltioiden viranomaisille ainoastaan, jos seuraavat ehdot täyttyvät: a) PNR-tiedot luovutetaan viranomaisille, joiden tehtävät liittyvät suoraan 3 artiklan soveltamisalaan; b) PNR-tietoja luovutetaan ainoastaan tapauskohtaisesti; c) PNR-tietoja luovutetaan ainoastaan, jos niitä tarvitaan 3 artiklassa määrättyihin tarkoituksiin; d) PNR-tietoja luovutetaan pienin mahdollinen määrä; e) Kanadan toimivaltainen viranomainen on vakuuttunut siitä, että i) PNR-tiedot vastaanottava ulkomainen viranomainen noudattaa PNR-tietojen suojaamisessa standardeja, jotka vastaavat tässä sopimuksessa esitettyjä suojatoimia, noudattaen kyseiset standardit sisältäviä sopimuksia ja järjestelyjä; tai ii) ulkomainen viranomainen soveltaa PNR-tietojen suojaamisessa standardeja, joista se on sopinut EU:n kanssa. 2. Jos Kanadan toimivaltainen viranomainen luovuttaa 1 kohdan mukaisesti EU:n jonkin jäsenvaltion kansalaisen PNR-tietoja, Kanadan on varmistettava, että Kanadan toimivaltainen viranomainen ilmoittaa kyseisen jäsenvaltion viranomaisille tietojen luovuttamisesta mahdollisimman pian. Kanadan on annettava tämä ilmoitus noudattaen lainvalvontaa tai tiedon jakamista koskevaa, Kanadan ja kyseisen jäsenvaltion välistä sopimusta tai järjestelyä. 3. Tämän sopimuksen perusteella saatuja PNR-tietoja sisältäviä analyyttisia tietoja siirrettäessä on noudatettava tässä artiklassa vahvistettuja PNR-tietoja koskevia suojatoimia. 20 artikla Siirtotapa Osapuolten on varmistettava, että lentoliikenteen harjoittajat siirtävät PNR-tiedot Kanadan toimivaltaiselle viranomaiselle ainoastaan tarjontamenetelmällä ja seuraavia menettelyjä noudattaen: a) PNR-tiedot siirretään sähköisesti Kanadan toimivaltaisen viranomaisen teknisiä vaatimuksia noudattaen tai, jos järjestelmään tulee tekninen vika, käyttäen muuta riittävän tietoturvan varmistavaa asianmukaista keinoa; b) PNR-tiedot siirretään yhteisesti sovittua viestimuotoa käyttäen; c) PNR-tiedot siirretään turvallisesti ja noudattaen Kanadan toimivaltaisen viranomaisen edellyttämiä yhteisiä käytäntöjä. 21 artikla Siirtojen tiheys 1. Kanadan on varmistettava, että Kanadan toimivaltainen viranomainen vaatii lentoliikenteen harjoittajaa siirtämään tietoja a) säännöllisinä ajankohtina, joista ensimmäinen on viimeistään 72 tuntia ennen lentoa; ja b) enintään viisi kertaa tiettyä lentoa kohti. 2. Kanadan on varmistettava, että Kanadan toimivaltainen viranomainen ilmoittaa lentoliikenteen harjoittajille siirroille määrätyt ajankohdat. 3. Erityistapauksissa, jos on viitteitä siitä, että tietoja tarvitaan lisää 3 artiklan soveltamisalaan kuuluvan erityisen uhan torjumiseksi, Kanadan toimivaltainen viranomainen voi vaatia lentoliikenteen harjoittajaa siirtämään PNR-tietoja ennen aikataulun mukaisia siirtoja, niiden välissä tai niiden jälkeen. Kanada toimii tätä mahdollisuutta käyttäessään punnitusti ja oikeasuhteisesti sekä käyttää ainoastaan 20 artiklassa kuvattua siirtotapaa. Täytäntöönpano- ja loppumääräykset 22 artikla Ennen tämän sopimuksen voimaantuloa saadut PNR-tiedot Kanadan on sovellettava tämän sopimuksen ehtoja kaikkiin PNR-tietoihin, joita sillä on hallussaan tämän sopimuksen tullessa voimaan. 23 artikla Vastavuoroisuus 1. Jos Euroopan unioni perustaa PNR-tietojen käsittelyjärjestelmän Euroopan unioniin, osapuolten on kuultava toisiaan määritelläkseen, onko tätä sopimusta tarvetta muuttaa täysimääräisen vastavuoroisuuden varmistamiseksi. 2. Kanadan ja EU:n viranomaisten on tehtävä yhteistyötä säilyttääkseen PNR-tietojen käsittelyjärjestelmiensä keskinäisen johdonmukaisuuden tavalla, joka parantaa entisestään Kanadan, EU:n ja muiden maiden kansalaisten turvallisuutta. 24 artikla Poikkeamattomuus Tämän sopimuksen ei pidä tulkita merkitsevän poikkeusta Kanadan ja EU:n jäsenvaltioiden tai kolmansien maiden välisistä velvoitteista pyytää apua tai vastata avunpyyntöön keskinäistä avunantoa koskevien sopimusten perusteella. 25 artikla Riitojenratkaisu ja sopimuksen soveltamisen keskeyttäminen 1. Osapuolten on ratkaistava tämän sopimuksen tulkintaa, soveltamista tai täytäntöönpanoa koskevat riidat diplomaattiteitse siten, että pyrkimyksenä on löytää molemminpuolisesti hyväksyttävä ratkaisu, ja kummallekin osapuolelle on tarjottava kohtuullinen määräaika vaatimusten noudattamiseen. 2. Jos osapuolet eivät pysty ratkaisemaan riitaa, kumpi tahansa osapuoli voi keskeyttää tämän sopimuksen soveltamisen ilmoittamalla siitä toiselle osapuolelle kirjallisesti diplomaattiteitse. Keskeyttäminen tulee voimaan 120 päivän kuluttua päivästä, jona ilmoitus on tehty, elleivät osapuolet yhdessä muuta sovi. 3. Sopimuksen soveltamisen keskeyttävän osapuolen on päätettävä keskeyttäminen heti, kun riita on ratkaistu molempia osapuolia tyydyttävällä tavalla. Keskeyttävän osapuolen on ilmoitettava toiselle osapuolelle kirjallisesti päivämäärä, josta lähtien sopimuksen soveltamista jatketaan. 4. Kanadan on jatkettava tämän sopimuksen ehtojen soveltamista kaikkiin PNR-tietoihin, jotka se on saanut ennen sopimuksen soveltamisen keskeyttämistä. 26 artikla Neuvottelut, uudelleen tarkastelu ja muutokset 1. Osapuolten on tiedotettava toisilleen sellaisten toimien toteuttamisesta, jotka voivat vaikuttaa tähän sopimukseen. 2. Osapuolet tarkastelevat yhdessä tämän sopimuksen täytäntöönpanoa vuoden kuluttua sen voimaantulosta ja sen jälkeen säännöllisin väliajoin ja lisäksi muuna ajankohtana, jos kumpi tahansa osapuoli sitä pyytää ja näin yhteisesti sovitaan. 3. Osapuolet arvioivat sopimusta yhdessä neljän vuoden kuluttua sen voimaantulosta. 4. Osapuolten on päätettävä etukäteen yhteistä tarkastelua koskevista menettelyistä ja ilmoitettava toisilleen ryhmänsä kokoonpano. Euroopan unionia edustaa kaikissa tarkasteluissa Euroopan komissio. Ryhmiin on kuuluttava tietosuojan ja lainsäädännön täytäntöönpanon asiantuntijoita. Tarkastelun osallistujien on pidettävä keskustelut luottamuksellisina, ja heistä on oltava asianmukaiset luotettavuusselvitykset, jollei sovellettavasta lainsäädännöstä muuta johdu. Kanada huolehtii tarkastelua varten asianmukaisesta pääsystä tarvittaviin asiakirjoihin ja järjestelmiin sekä asianmukaisista yhteyksistä henkilöstöön. 5. Yhteisen tarkastelun jälkeen Euroopan komissio esittää kertomuksen Euroopan parlamentille ja neuvostolle. Kanadalle annetaan mahdollisuus esittää kirjallisia huomautuksia, jotka liitetään kertomukseen. 6. Osapuolten on tehtävä sopimuksen muuttamista koskevat ehdotukset kirjallisina. 27 artikla Voimassaolon päättyminen 1. Osapuoli voi milloin tahansa päättää tämän sopimuksen voimassaolon ilmoittamalla toiselle osapuolelle aikomuksestaan diplomaattiteitse. Sopimuksen voimassaolo päättyy 120 päivää sen jälkeen, kun toinen osapuoli on vastaanottanut ilmoituksen. 2. Kanadan on jatkettava tämän sopimuksen ehtojen soveltamista kaikkiin PNR-tietoihin, jotka se on saanut ennen sopimuksen soveltamisen päättämistä. 28 artikla Kesto 1. Ellei 2 kohdan soveltamisesta muuta johdu, tämä sopimus on voimassa seitsemän vuotta sen voimaantulosta. 2. Kunkin seitsemän vuoden jakson päättyessä sopimus uusitaan automaattisesti seitsemäksi vuodeksi, jollei jompikumpi osapuoli ilmoita toiselle osapuolelle aikomuksestaan olla uusimatta sopimusta. Ilmoitus toiselle osapuolelle on tehtävä kirjallisesti diplomaattiteitse vähintään kuusi kuukautta ennen seitsemän vuoden jakson päättymistä. 3. Kanadan on jatkettava tämän sopimuksen ehtojen soveltamista kaikkiin PNR-tietoihin, jotka se on saanut ennen sopimuksen soveltamisen päättämistä. 29 artikla Maantieteellinen soveltamisala 1. Ellei 2–4 kohdan soveltamisesta muuta johdu, tätä sopimusta sovelletaan Euroopan unionista tehdyn sopimuksen ja Euroopan unionin toiminnasta tehdyn sopimuksen soveltamisalueella ja Kanadan alueella. 2. Sopimusta sovelletaan Tanskan, Yhdistyneen kuningaskunnan tai Irlannin alueella ainoastaan, jos Euroopan unioni Euroopan komission välityksellä ilmoittaa tästä Kanadalle. 3. Jos Euroopan unioni Euroopan komission välityksellä ilmoittaa Kanadalle ennen sopimuksen voimaantuloa, että sopimusta sovelletaan Tanskan, Yhdistyneen kuningaskunnan tai Irlannin alueeseen, sitä sovelletaan kyseisen valtion alueeseen samasta päivästä kuin muihin EU:n jäsenvaltioihin. 4. Jos Euroopan unioni Euroopan komission välityksellä ilmoittaa Kanadalle sopimuksen voimaantulon jälkeen, että sopimusta sovelletaan Tanskan, Yhdistyneen kuningaskunnan tai Irlannin alueeseen, sitä aletaan soveltaa kyseisen valtion alueeseen viiden päivän kuluttua päivästä, jona ilmoitus on tehty. 30 artikla Loppumääräykset 1. Kunkin osapuolen on ilmoitettava toiselle osapuolelle kirjallisesti, että se on saattanut päätökseen sopimuksen voimaantulon edellyttämät menettelyt. Tämä sopimus tulee voimaan päivänä, jona jälkimmäinen näistä ilmoituksista tehdään. 2. Kanada nimeää ja ilmoittaa Euroopan komissiolle diplomaattiteitse ennen sopimuksen voimaantuloa seuraavat viranomaiset: a) Kanadan toimivaltainen viranomainen, johon viitataan 2 artiklan 1 kohdan d alakohdassa; ja b) riippumaton julkinen viranomainen ja hallinnollisin keinoin muodostettu viranomainen, joihin viitataan 10 artiklassa ja 14 artiklan 1 kohdassa. Kanadan on ilmoitettava tietojen muutoksista viipymättä. 3. Euroopan unioni julkaisee 2 kohdassa tarkoitetut tiedot Euroopan unionin virallisessa lehdessä. 4. Tämä sopimus korvaa aiemmat API- ja PNR-tietojen käsittelyä koskevat järjestelyt, mukaan luettuna 22 päivänä maaliskuuta 2006 tehdyn Euroopan yhteisön ja Kanadan hallituksen välisen sopimuksen ennalta annettavien matkustajatietojen ja matkustajaluettelotietojen käsittelystä. Laadittu [paikka] [päivämäärä] kahtena kappaleena englannin ja ranskan kielellä. Sopimus laaditaan myös bulgarian, espanjan, hollannin, italian, kreikan, latvian, liettuan, maltan, portugalin, puolan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä. Kun osapuolet ovat hyväksyneet kielitoisinnot noottien vaihdolla, ne ovat kaikki yhtä todistusvoimaiset. Jos kielitoisintojen välillä on eroja, englannin- ja ranskankieliset toisinnot ovat todistusvoimaisia. KANADAN PUOLESTA ………………………………………….. EUROOPAN UNIONIN PUOLESTA ………………………………………….. LIITE Matkustajarekisteritietojen osat 1. PNR-tiedoston kirjauskoodi 2. Lipun varauspäivä/kirjoituspäivä 3. Suunniteltu (suunnitellut) matkustuspäivä(t) 4. Nimi (nimet) 5. Käytettävissä olevat kanta-asiakasohjelmaa ja etuja koskevat tiedot (vapaaliput, matkustusluokan korotus jne.) 6. Muut PNR-tiedoista saadut nimet ja PNR-tiedoissa olevien matkustajien määrä 7. Kaikki käytettävissä olevat yhteystiedot (mukaan lukien tietojen lähde) 8. Kaikki käytettävissä olevat maksu- tai laskutustiedot (lukuun ottamatta muita luottokorttiin tai tiliin liittyviä maksutapahtumatietoja, joilla ei ole yhteyttä matkaa koskevaan maksutapahtumaan) 9. Matkareitti tiettyjen PNR-tietojen osalta 10. Matkatoimisto/matkatoimistovirkailija 11. Yhteistunnusten käyttöä koskevat tiedot 12. Ositetut tai jaetut tiedot 13. Matkustajan matkustustilanne (mukaan lukien vahvistukset ja lähtöselvitystilanne) 14. Lipputiedot, mukaan lukien lipun numero, yksisuuntainen lippu ja sähköisten lippujen hinnan ilmoittaminen 15. Kaikki matkatavaratiedot 16. Paikkatiedot, mukaan lukien paikan numero 17. Yleiset merkinnät, mukaan lukien tiedot muista palveluista (OSI), tiedot erityispalveluista (SSI) ja tiedot erityispalvelua koskevista pyynnöistä (SSR) 18. Mahdolliset varauksen yhteydessä kerätyt matkustajia koskevat ennakkotiedot (API) 19. Kaikki aiemmat muutokset 1–18 kohdassa lueteltuihin PNR-tietoihin. [1] EUVL L 82, 21.3.2006, s. 15. [2] EUVL L 91, 29.3.2006, s. 49. [3] EUVL C 81 E, 15.3.2011, s. 70. [4] EUVL C 74 E, 13.3.2012, s. 8. [5] KOM(2010) 492 lopullinen, 21.9.2010. [6] EUVL … [7] EUVL …